Cesarhanmun/geonobi-data huggingface dataset:
地名: 善山 (慶尚道, 都護府)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。

○都體察使柳成龍馳啓曰: "近日, 慶尙左右道形勢, 一樣危迫, 而右道, 自晋州之陷, 諸將散去, 人心崩潰。 三嘉、宜寧、咸安、丹城、河東、昆陽、固城、泗川、鎭海等邑, 或爲賊藪, 或爲賊兵阻斷, 不可收拾。 臣本月初五日, 到高靈, 賊兵已入草溪郡, 去高靈數十里。 適有劉總兵, 自大丘來到; 吳遊擊, 自善山馳來, 分駐於高靈境上及陜川, 賊兵因逡巡退去。 日日懇告於總兵及馳書于吳遊擊, 請進擊宜寧之賊, 以斷賊路, 庶可以止湖南衝突之勢, 則吳遊擊答書云: ‘生原奉經略府明文, 防守善山, 因聞晋州危急, 特赴應援, 不意其城已破, 故暫駐草溪, 其進止大計, 非生可以主之也。’ 臣又懇於劉總兵, 則總兵以爲: ‘當詳探宜寧賊勢有無, 然後爲之發落’ 云。 及權滉回來言賊兵已退, 則還無前進之意。 臣昨日辭退之時, 又呈一札, 極言本道形勢, 願爲鎭撫拯濟, 則總兵別書小帖以示, 其中云: ‘區區謬拜, 簡書東來, 恨不奮兵決戰, 殲此島夷, 而中制外監, 動未自便, 朝徒怒髮, 夕枉捬膺。 雖欲亟拯一方民, 竟未獲遂除兇志。 回視疇昔, 南征西討, 輒有成功, 今則尺寸莫遂, 忸怩罔措矣。 時勢不同, 雖則諒之, 倭奴, 果爾遁還, 則撤兵省費, 固可圖完聚, 而定遠猷。 或釜山之寇久屯, 境上之師日老, 則旣煩兵餉, 又苦民窮, 國事之寧, 尙未知在何日也’ 云云。 臣觀此二將所言, 皆以不能自由爲諉, 進戰之意, 終始不果, 不勝痛憫。 大槪用兵, 自有機會。 機會一失, 則用力極難。 今一失於不救晋州, 又再失於不直攻宜寧, 以斷其勢。 方賊兵之在晋州也, 釜山、東萊之賊, 其數甚少, 亦可有爲, 而我國之軍, 無可辦此者, 遲回之間, 賊兵得志於晋州, 還聚窟穴。 事事如此, 而道內糧餉(彈)
                〔殫〕
              竭, 無復着手處, 至於督捕使朴晋之軍, 亦難繼糧, 近以豆代米散給, 而絶糧或五六日, 將士相與聚首痛哭, 逃散者相繼。 全羅道出站各官, 已經二、三月, 亦無可支之勢。 傳聞全羅道犯境之賊, 不是眞倭。 伏乞朝廷, 急送戶部管糧重臣一員, 代李誠中, 汲汲措置, 轉運繼糧之事, 庶使天兵少留, 以觀其變。" 云。
地名: 善山 (慶尚道, 都護府)
年: 1599.0

○乙亥/獻納具義剛
              
                【奔走權門, 有同奴隷。 附托時議, 忝登臺閣, 識者無不唾罵。】
              啓曰: "守令之職, 係生民休戚。 兵亂之後, 列邑同然蕩敗, 字牧之任, 尤爲關重。 旣赴之後, 頻數遞易, 重貽民弊, 差遣之際, 不可不擇。 善山府使朴錫命, 雖有勇力, 爲人狂悖, 居昌縣監黃三畏, 人物凡庸,年且衰耗, 俱不合蘇殘起廢之任。 請竝命遞差。" 答曰: "竝依啓。"
地名: 善山 (慶尚道, 都護府)
年: 1605.0

○江原道嶺西寧越、旌善、春川、平昌、麟蹄、原州、橫城等官, 今七月十七日爲始, 東風連日大吹, 海中白鷗, 蔽天飛來, 所見駭異。 二十日夜, 下雨如注, 洪濤巨浸, 卒然橫流, 衝突客舍、官廳、軍器、倉穀, 大而僧居、小而村落, 水之所經, 盡爲漂沒, 牛馬、家藏, 亦盡漂溺無存。 春川則昭陽亭樓撥毁, 人物、廬舍, 盡數墊沒, 百穀埋損, 沙石覆沒。 登高望見, 哭聲相聞於四野, 鷄犬鳴吠於浮屋之上, 亦有著枷罪人, 浮來水上。 寧越人家, 至於三百三十九幕浮去。 嶺東則江陵府五里程外, 有水曰南大川, 自前防水, 川邊植木, 堅築堤防, 本府設立後, 自南門之外, 官奴婢幷百餘家及他百姓私奴婢數多居生。 大水猝至, 防川水口衝破, 轟突之聲, 崩山拍海, 勢掀天地, 百餘家官奴婢等卒然遇之, 罔知所措, 各聚家上, 或乘木, 木拔家破, 一時漂流, 妻子、同生一族, 同結衣帶以死。 呼哭之聲, 干雲徹霄, 凡有耳目, 不忍聞見, 府使金弘微親到南城, 大慟而已。 田畓幷千餘石地埋沙, 大小人家竝皆漂沒, 人無依接。 自大嶺至海邊, 膴膴原田, 唯見白沙彌漫, 牛馬溺死, 不知其數。 麟蹄則一百二幕漂去, 水災在嶺西尤甚慘酷。 官舍、公廨、鄕校、倉庫盡爲漂流, 官門五里, 數百年生長松木, 摧折拔根, 漂流無一, 許多田畓, 成沙作塘。 襄陽則府內百餘戶大小人家財畜, 一時漂沒, 渰死人物, 或父母子女, 或夫妻兄弟, 有全家淪溺者, 有沙汰壓死者, 閭閻街路, 哭聲徹天, 濱海之間, 積斃相枕。 高原則人家漂沒者, 一百七家, 牛馬雜畜, 亦多溺死。 金城、杅城、平康、洪川、楊口、鐵原, 水災亦爲慘酷。 慶尙道
              安東府, 本月二十日, 江漲大至, 漸成溟渤, 渺然不知津涯, 衝入府城, 南門客舍大廳及衙舍, 盡爲沈沒。 東南近郊所居官人及民人家舍, 盡爲衝激漂散而去, 各人家財, 全未收出, 蕩然一空, 三面子城, 亦爲崩頹。 映湖樓不知去處; 廬江書院盡數漂去, 大家世族百年家舍, 漂蕩無餘, 今此水災, 乃開闢以來之所未有者。 慶州則府內變爲大海, 閭舍無不墊沒; 善山則瀰滿廣野, 阡陌成海, 以至仁同、靈山、軍威、昌原、醴泉、迎日、義興、龍宮、高靈、尙州等官, 一樣牒報。 禮安、安東、靈山、草溪、宜寧、金海、昌原、咸安等官, 被害尤酷。 沿江公廨及民家衝盪漂沒, 蔽江而下流, 尸不知其數, 號哭徹天。 古之言大水者, 或謂懷山襄陵; 或謂之沈陸沒崗, 而恐未有如此之不可形言者, 其殘滅之狀, 有甚於當壬辰賊火之焚蕩乎。
地名: 善山 (慶尚道, 都護府)
年: 1615.0

○福只者, 本屠牛者也。 兒時父母皆死, 乞食於京城中, 主於新門內朴龍家, 以屠牛爲業。 嘗持朴龍馬而出, 托以病斃, 空手而還。 朴龍叱之, 遂逃去, 中路誘得童女春伊、童男日上者, 南走東萊, 主於倭館外張應天家。 應天問之曰: "汝是何處人?" 答曰: "黃澗
              永同之人也。" 且曰: "吾欲買倭劍, 直幾何?" 應天曰: "買劍欲何爲也?" 
                (福伊)
                
                  [福只]
                
              曰: "不得買劍, 則欲買鳥銃耳。" 應天曰: "汝雖欲買之, 奈無價何?" 福只曰: "欲賣此女兒買之。 有餘則欲買衣笠耳。" 又曰: "倭之狀何如?" 曰: "不見倭狀, 宜見僧形。" 福只默然。 應天怪其所爲, 往告于釜山僉使。 僉使使手下軍, 偕東萊捕盜軍, 縛送福只于東萊。 府使朴慶業嚴刑推問, 則初稱尹明吉, 又問則稱朴應天, 又稱朴春男, 末乃稱朴致毅。 慶業大喜, 直啓以聞, 械送辭連者, 一路騷然。 (蓋朴致毅者, 逃於徐、沈獄事者也。) 當時購捕致毅甚急, 得之者當直授工曹判書, 故慶業張皇其事, 必欲成眞。 而拿問福只, 則歷陳父母根脚, 渴口稱冤。 使朴致毅妻兄弟任兗、任章及所識者漢守、愛守、朴應犀等見之, 則皆以爲非也。 問於朴龍則亦曰: "此前日屠牛者福只也。" 福只之非致毅明甚, 而猶刑訊而囚之, 推官請配珍島而不從。 以此, 連累者各有其供。 朴龍供: "福只年可十五歲時, 乞食於隣里, 問其根脚, 則‘兒童時父母皆死, 自開城府近處移來。’ 云, 仍爲率居使喚, 以屠牛爲業。 因事欲杖, 則潛爲逃去, 不知去處久矣。" 張應天供: "今正月初七日, 有一人率童男、童女來到吾家, 欲賣女兒, 換貿倭劍、鳥銃, 且問倭狀, 多發荒唐之言。 進告于釜山僉使, 僉使卽給手下使喚軍一名, 偕東萊捕盜軍, 送于東萊。 府使招我坐於眼前曰: ‘彼漢自稱朴致毅, 以此報于朝廷, 則必拿問汝矣, 汝姑拘留於此。’ 遂就獄中, 仍爲上來。" 童女春伊供: "本以龍山隅居人之婢子, 使喚甚苦, 與尹哥稱名人, 逃往東萊, 止接于張應天家。 應天言于率領將, 卽結縛尹哥, 直送于東萊, 翌日又捉我去東萊。 府使曰: ‘彼漢何如人?’ 答曰: ‘光州居生人。’ 云矣。 府使以爲: ‘諱不直招, 打我足掌’, 則尹哥云: ‘迷愚女兒, 不須杖問。 吾是朴致毅’, 遂解放我。 童男則中路相逢追來, 問其所從來, 則自稱義城地人。 張應天妻使之刈柴而所刈之柴甚少, 杖其背, 遂逃走矣。" 童男日上供: "本以星州人, 移居義城。 因事往還龍潭, 到善山
              開寧地, 路中見一男人, 率女兒休息。 謂我曰: ‘我家在蔚山甚好。 汝若從我, 則當以好衣、好食待汝, 且給馬匠匹。’ 云, 遂從其人, 往釜山。 主人使之刈柴, 三日欲還, 則主人妻奪衣, 率去之人亦爲毆我。 遂逃還義城, 留三四日, 本官囚我, 因爲上來。" 日上之母業君及其舅念可, 皆拿問取招, 而了不知此事矣
              云。 (雖有希功件倖賞之心, 何忍做此無形之事, 使一路騷然而無辜者繫獄乎? 慶業之罪, 固不可勝誅矣。)
地名: 善山 (慶尚道, 都護府)
年: 1620.0

○司憲府啓曰: "戶曹佐郞李遯, 以幺麽一郞官, 承差南下之後, 巡行列邑, 挾妓(縱酒)沈酗(日甚)。 不察職事, 一委算員之手, 作米、作木, 惟視賄賂之多小, 挐移換定, 不計道里之遠近。 請命罷職。 善山府使柳時會, 本以貪婪之人, 到任之後, 專事剝割, 巧作名目, 徵斂無藝, (闔境嗷嗷, 遂使完實之邑, 反爲空虛之地)。 請命罷職。 淸道郡守李惕, 到任之後, 沈酗爲事, 久廢坐衙, 玉果縣監柳艎, 大同木收合民間, (非一非再,) 以爲己用。 保寧縣監鄭信男, 本以(卑賤)孽裔, 濫授專城, (到任之後, 賦民出役, 不自聽斷,) 受制品官, 有同奴隷, 委政下吏, 無異土偶。 請竝(命)罷職。" 答曰: "徐當發落。"
地名: 善山 (慶尚道, 都護府)
年: 1622.0

○捕得在逃逆賊仇景祿
              于長水地。【景祿, 長水人。 初以御寶僞造, 被繫于捕盜廳, 乃言與朴敬信、朴敬立謀逆, 甚詳根抵, 頗涉爾瞻父子, 至有三龍入夢之說, 所謂敬立、敬信乃李爾瞻及其子元燁之所親也。 (近者, 敬立、敬信, 旣出賊招,)
              爾瞻父子, 恐有連累。 時, 景祿重被拷訊, 脛骨盡碎, 爾瞻使其奴甫男, 公然入王獄, 脫其枷杻鎖繫, 負出獄門, 隱置于元燁家, 因使出走(時), 入直都事洪宗海, 卽元燁友壻。 書吏白景珍乃爾瞻陪吏也。 通謀脫囚, 宗海等拿囚旋釋, 景祿隱于善山地, 往來(于)
              長水。 是時, 爾瞻父子, 脫出仇賊之說, 傳播中外, 而兇焰方張, 莫敢誰何。 爾瞻欲掩其跡, 以家臣李鼎臣爲長水縣監, 使元燁、大燁, 先爲上疏, 言景祿隱于長水。 又使鼎臣上疏, 有若
              言元燁等指令措捕。 
              (受元燁等指揮)
              捕捉者然, 遂執景祿以聞, 而
              則景祿辭語, 雖連爾瞻父子, 以爲景祿報其上疏措捕之嫌, 不之聽理, 其計巧矣, 而循例訊問, 不爲窮治, 只令長繫。 至癸亥反正後, 又自獄中逃逸, 後捕之伏誅。】
地名: 善山 (慶尚道, 都護府)
年: 1704.0

○持平趙泰億申前啓。 時, 王子薦望宗臣及承旨請罷之啓, 纔停, 泰億重發其啓, 請從重推考。 又啓曰: "智島安置罪人柳命天, 窮凶極惡之狀, 聖明旣巳洞燭無餘。 凶魁巨猾之尙今得保首領, 實是輿情之所共憤惋者, 則安置之典, 亦云末減。 今玆疏決之擧, 雖出於聖上焦憂亢旱, 靡不用極之意, 而豈可使罪惡貫盈之人, 視同薄物細故, 一體疏宥, 使之偃息於田廬, 老死於牖下乎? 請還收柳命天放歸田里之命, 永勿擧論於赦典。 左承旨金德基, 累典郡府, 到處饕濁。 其在金山也, 稱以送饋親庭, 米帒之中, 潛納孔方, 每月數次, 其數幾何? 分繭官婢, 親自收絲, 課督甚嚴, 鄙瑣莫甚。 其在東萊也, 駄送麯子於在京家屬, 麯樣甚厚, 其重異常, 齏來官僕, 怪而劈視, 每圓各胎入白銀十數片。 官僕盡取其銀, 換納他麯。 德基雖知見賣, 而不敢徵推。 萊府之人, 莫不憤其壑慾而笑其取欺也。 至於大段
                【錦名。】
              衾八件製來之說, 明白的實, 有口皆言。 其爲水原府使也, 專不治事, 惟以剝割爲務, 如山城移轉運來時, 及各倉還上分給之際, 每石除出數斗, 以爲私用, 乃以小斗量給民戶, 甚至親立庫門之外, 監掃鼠耗之穀, 簸而揚之, 作石別置, 竟歸私橐。 其他種種貪虐之政, 有難毛擧。 若其按廉畿甸之時, 受賕縣邑之說, 亦甚狼藉。 家業暴富, 財産充溢, 而外示儉約, 欲爲遮掩, 至使其老父衣食, 殆甚寒士, 其爲無狀, 不可齒諸人類。 前持平韓永徽之通判完山也, 貪斂無藝, 侵漁多門, 害及僧徒, 寺刹殆空。 多得隱結, 以錢代捧, 恣意自取, 遞歸之後, 見覺營門, 百條哀乞, 僅得彌縫之狀, 薦紳之間, 孰不知之? 當其在任所遭母喪也, 久執印信, 不肯出送於兼官, 日夜經營, 無非竊簿書盜財物之事。 所眄官婢, 仍作哭婢, 隨喪載來, 萬目俱駭。 南中之人, 至今憤罵, 萬口一談, 皆曰可殺。 至於新起大宅, 制樣宏侈, 其間財物, 何莫非出自全州者也? 如此贓汚無恥之輩, 尙無剌擧之論, 一任翺翔於法從之班, 其何以礪世而刷俗, 使饕餮之流, 有所懲畏乎? 前持平李東彦, 卽故牧使世茂之子也。 世茂嘗疏救誣告者金煥, 爲世所賤惡。 假令東彦, 果有騂角之美, 其不可齒列於士大夫之林也, 決矣。 當世茂遘癘, 身死於坡州官次也, 東彦之謗言喧沸, 至有人所不忍聞者。 自初喪及襄葬凡需, 以至墓道石物之價, 輒皆巧作名目, 勒捧民戶, 一境之內, 計口捧錢, 至有七百兩載來之說。 伊時道臣, 推詰鄕色, 按考籍記, 而語人曰: "一喪之費, 豈至此耶?" 坡州之人, 怨讟徹天, 至今欲食其肉。 渠亦自知其世累身謗, 難容於世, 入臺之初, 乃作峻激之論, 巧爲自掩之計, 一以搏擊爲事, 言言而沽直, 人人而結嫌, 欲使擧一世而無敢議己, 其心所在, 路人皆知。 惟其文辨優給, 權機捭闔, 博論廣說, 間有一得, 以此或有敢言之稱, 而若其心術之陰譎回互, 到處綻露, 覰其眸子, 焉廋焉廋? 今日仕路, 雖曰混淆, 決不可使如此之人, 苟然充廁於衣冠之列, 以貽淸朝之羞。 請竝削去仕版。 承旨尹弘离, 爲人昏庸, 百無可取, 從前履歷, 率多冒濫。 昨年特陞, 實出意外, 近來處事, 益多可笑。 掌令李裕民, 爲人庸愚, 全不解文字, 尋常書札, 亦不能酬應。 臣尙記己亥年七夕課製, 倩人作賦, 袖手傍觀, 矇不知其何語。 臣適在傍近, 目覩其貿貿之狀。 如此昏鈍不文之人, 不可置之於臺閣之列。 請竝遞差。 前參議金儁相, 頃在刑曺也, 私出禁亂於在家之日, 多捧贖錢, 諉以吾所私得, 恣意染指, 其數不少。 如此不法無恥之人, 不可以旣遞其職而置之, 請罷職不敍。 善山府使李相殷, 爲人麤鄙, 行己賤汚, 曾宰南邑, 專事貪饕, 恣行不法, 徒以謟事權要, 驟典嶺南雄府, 除目之下, 物情爲駭。 請罷職。" 答以不允。 東彦在言地, 遇事敢言, 多所彈擊, 仇怨溢世, 必欲中傷, 卒陷大僇, 人皆惜之。 泰億爲人浮薄, 持論慘毒, 入臺之初, 陷害直士, 爲私黨報仇, 臚列罪狀, 無非人理之所不忍者, 終始操持, 必欲致之死地而後已。 由是一世側目, 視之如蛇虺。
地名: 善山 (慶尚道, 都護府)
年: 1731.0

○設鞫于本府, 問成琢以封書中, 與允中酬酢狀, 琢供: "麟佐凶檄中, 擧密豐者, 欲除去密豐, 而驪興則南人之所戴云。 又以戊申賊, 恃京中內應, 世弘爲八路從約長。" 又曰: "朝貴交通之簡, 皆入於淸州賊陣, 而草野則根在於嶺南安東。" 問朝貴爲誰, 則允中低聲擧李光佐、李森、權以鎭之名。 故驚問從何得聞, 則允中曰: "聞於李世岳。 世岳, 卽百全之子也。 百全與麟佐父弘德, 爲曺夏周之壻, 世岳、麟佐爲姨從, 情若兄弟。 戊申, 世岳入麟佐陣中, 爛熳相議, 夏周之子景洙、景泗, 亦知情同參者也。" 又曰: "嶺南有三望士, 慶州
              崔光斗、安東
              權榘、善山
              李燾也。" 又曰: "草綠大將鼠猫大將之說, 盛行於嶺南, 其意則俗云: ‘草綠同色也。’ 鼠猫, 以大小鼠共盛一甕, 則大者呑小, 故目大鼠以鼠猫, 草綠ㆍ鼠猫之稱, 蓋指出征人之多其黨名者而發也。" 又曰: "思孝奴金重輝, 能文伶俐, 今春來見允中曰: ‘新天地出後, 當有好事。’ 云矣, 未久思孝子道隆書促重輝, 使之上來, 若覈重輝, 則必知同黨矣。" 又曰: "今海南騷屑大播。 二月本縣白日場, 以激發潛龍志爲賦題, 多士不製而出。" 又供: "長興
              鄭德載, 今春來見允中曰: "以潭陽火藥事, 人言狼藉, 兵使趙儆欲爲狀啓, 而思孝勸止之。" 又供: "丁未穡事大登, 翌春市價, 一緡幾至十斗, 御史嚴禁海船, 使不得漕運者, 欲留爲賊糧之計也。 欲以此往告於兵判, 要卽上聞而阻閽矣。" 問重輝, 不服。
地名: 善山 (慶尚道, 都護府)
年: 1733.0

○問李濟東曰: "報恩縣囚推罪人等之情節, 畢露於本道監司兵使合坐嚴訊之下。 汝父密通於汝之書封, 現捉於窺捕書中。 所謂某事指何樣事, 急來善處云者, 有何事機, 而何以善處耶? 汝弟台東亦已納供, 汝兄弟往來賊黨之家, 旣發他囚之招, 謀議情狀, 無隱直告。" 濟東供: "臣正月往善山地臣之外三寸金周燮家, 二月初還家, 則京居士人申㬛寄書, 通謁聖定科之奇, 故覓得路資於同鄕族人李公衡而上來, 再昨被捉矣。 臣父書中某事, 以臣之出賣先世祭田於李公衡諸族, 將欲呈官云, 似指此事, 而終未曉得。 臣之同邑相親人, 不過李公衡、安潝兩人, 而公衡之父, 與人訟田, 見屈疽發背, 臨死戒其子, 托臣以代訟, 故因與相親。 昨年至月, 且有推奴事, 往聞慶, 以防塞之令, 空還矣。 臣弟台東浮浪失性, 博奕飮酒, 常無在家之時, 其來往於賊黨家, 臣實不知矣。"
地名: 善山 (慶尚道, 都護府)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 蔚山 (慶尚道, 都護府)
年: 1418.0

○上王引見朴訔、趙末生、李明德、元肅曰: "尙仁、李灌罪重, 卽今宜死, 沈泟、朴習比之尙仁似輕。 魁首沈溫未還, 姑留對正如何? 否則無乃有愧於人心天意乎?" 訔曰: "欲對正則存尙仁, 刑三人可也, 然沈溫所犯, 事證明白, 何必對正? 留之不可。 且共謀叛者, 不分首從, 何有差等?" 於是, 義禁府啓: "獄多困苦, 請速行刑。" 命尙仁依律, 習、灌、泟皆處斬, 四人父子免絞爲奴, 赦慤、知止、達生義禁府又啓: "罪人父子, 旣免刑戮, 宜籍家産。 慤、知止、達生皆不可赦。" 從之。 乃命慤等竝命免杖配外, 慤、知止皆配前所。 會百官, 轘尙仁, 斬習、灌、泟于西郊。 上欲謁文廟, 已諏吉矣。 以尙仁等就刑停之。 配尙仁弟尙信于寧海, 尙禮于務安, 尙呂于瑞山, 尙望于丹陽, 子長生于盈德; 習子義孫于南海, 義甫于光陽; 灌子紹仁于蔚山, 兄鑰于通川, 竝沒爲官奴。 又配灌叔父元緝于平海, 元綱于長鬐, 姪末漢于巨濟, 伯長于長興; 泟兄僧道生于瓮津, 仁鳳于海珍, 澄于東萊, 姪石雋于樂安; 溫孼子長守于泗川; 成達生于三陟。 習在獄中已死矣, 尙仁升車大呼曰: "我實無罪, 不堪箠楚而死。" 後卞季良啓於上曰: "戊戌之獄, 臣爲義禁府提調, 許遲語諸提調曰: ‘當壓膝朴習。’ 諸提調曰: ‘諾。’ 於是壓之, 卽承服。 上王亦以習罪爲疑, 朴訔復請, 乃誅之。" 又曰: "許遲不久而死, 其報施之不差如此。"
地名: 蔚山 (慶尚道, 都護府)
年: 1428.0

○禮曹訪京外孝子順孫節婦以啓: "京城東部人幼學韓允雍, 大司成黃鉉女壻也。 性厚直, 父皐早歿, 事其母至孝, 晨而省, 午而問, 昏而定, 問衣燠寒, 隨節以供衣服。 一日三進母家, 雖雨雪不廢。 其侍側也, 溫言和色, 以安母志爲心。 或得珍味, 雖少必以饋母, 若有疾, 必嘗藥以進, 色憂達曙不寐。 中部人幼學李成蹊, 司直元之獨子也。 不離親側, 怡色柔聲, 出告反面, 晨昏定省, 不敢違志。 親得疾經年, 成蹊不食甘旨, 憂念不弛, 旁求藥餌, 盡誠治療。 二親連逝, 居憂六年, 一依《家禮》。 及返魂, 成影幀, 朝夕奉獻不怠, 薦新物以時, 誠孝至今如一。 家失火, 書籍貲産, 盡爲所燒, 先奉影幀以出, 俾免於火。 前錄事全忠禮, 父死, 寢苫枕塊, 唯歠糠粥, 不嘗美味。 喪畢, 奉神主, 朝夕必祭。 又事其母, 順志不違, 出告反面, 晨昏定省, 有疾則藥必先嘗, 如此至老不改。 京畿
              長湍人幼學裵弘湜, 母死, 不食三日, 大斂始食粥。 廬墳三載, 寢苫枕塊, 祈寒暑雨, 侍墓側終日, 旌表其門閭。 及父歿, 哀毁踰前喪。 安城人學生宋倫有兄三人, 倫以季子, 廬墓三年畢, 結廬墓傍, 素食省侍者, 又四年。 原平人幼學尹興智, 父死, 不食累日, 喪事一依《家禮》, 守墳三年, 歠粥不食菜果, 手自炊爨, 以供朝夕。 學生林自秀, 父死, 廬墳三年, 歠粥, 不寢茵席, 朝夕手自炊爨。 抱川人前廣興倉副丞鄭冕, 父母連逝, 廬墳六年, 與弟親負石, 築墻成砌, 晨夕必哭。 分奴婢貲産必均, 不敢以一毫加於己。 且泣曰: "生子願有室者, 父母之心也, 而二弟俱未得婚, 何以爲生?" 遂以己所分得貲産土田奴婢加給。 忠淸道
              大興人學生金順、前司正金可畏, 兄弟也。 遭父母喪, 歲適大饑, 順守母墳, 可畏守父墳, 織屨易粟, 躬自炊爨, 以終三年。 溫水人任山壽, 父母歿, 日擔土成墳, 守墳哭泣終六年, 每遇朔望必祭。 全羅道
              順天人幼學鄭江, 母歿, 父娶後妻。 江之家距父家五里許, 日三往問安, 雖盛暑雨雪不廢。 父日掃庭宇, 江每曉先父未起, 躬自灑掃, 以代其勞, 父在未嘗遠遊。 每鄕人宴集, 過時輒歸, 勸之留, 則曰: "未知家尊安否, 敢辭耳。" 嘗佩一囊, 得異味必盛之, 歸遺其父, 孝誠終始不懈。 父死, 食粥寢苫, 廬墓三年。 慶尙道
              咸昌人金難, 所居屋僅一間, 一日失火, 其母病不能起。 難冒火抱母以出, 俱爲火所爛, 母三日死, 難經年得愈。 蔚山人生員宋滔, 父母俱患宿疾, 侍藥十餘年, 父母間一歲連歿。 滔親負土石, 營墳喪制, 一從《家禮》, 不用浮屠法。 立祠堂以安神主, 焚香晨謁, 以時祭之, 得新物輒獻。 宜寧人前司正朴成德年九歲喪父, 及長遷葬, 白衣素食, 追服三年。 母年今七十三歲, 素患風疾, 成德侍藥不離側, 具甘旨以供。 或因軍務經宿於外, 則曰: "母老矣。" 不食魚肉。 居昌人幼學劉安, 年十五父歿, 身自炊爨, 以供朝夕, 擔土石營墳, 廬居三載, 終不怠。 母死, 又廬墓三年, 哀痛如父喪。 大丘人前散員張恃, 父歿旣葬七日, 始歠粥, 不食菜果, 苫塊以居, 不結廬。 執炊爨, 擔土石, 無不親躬, 哀慕三年, 常如侍殯之日。 母歿, 又廬墳三載。 一日夕奠, 有虎來吼, 略無懼色, 不去墓側。 黃海道
              白川人韓箕斗, 執心廉直, 父歿, 廬墓三年, 事母盡孝。 瑞興人幼學李甲耕, 母歿守墳, 伐木耕田, 以供朝夕。 父又沒, 連六年廬墓。 咸吉道
              北靑人前司直李甫家、學生申汝和, 竝居父喪, 守墳三年。 平安道
              撫山人學生金汝貴, 父母之喪, 俱守墳三年, 歠粥。 學生李天瑞, 父死廬墳, 得疾方劇, 不替朝夕, 以終三年。 江西人前正設判官朴侃, 以獨子守兩親墳各三載, 躬自炊爨供朝夕, 時至則哭泣盡哀。 每歲春秋, 親擔土加塚。 京畿
              安城人書雲正鄭均妻許氏, 年三十六夫歿, 守信以居, 日供甘旨, 以養其母。 每遇俗節及己生晨, 必獻壽。 癸卯甲辰年間, 疫疾大熾, 蒼赤亦臥, 許氏不畏病, 具饌奉母如平時, 己與母俱無恙。 後母死, 葬于家北, 朝夕必祭, 出告反面。 京城南部人司宰副正金允和妻李氏, 夫歿葬于抱川, 守墳三年。 京畿
              積城人節制使洪尙直妻文氏, 夫歿廬於墓側, 朝夕上食, 至大祥暫不離墓側, 制已終, 不忍遠離, 居近里, 每遇朔望及俗節必祭之。 忠淸道
              公州人學生朴漢生妻鄭氏年二十, 夫棄之, 娶他妻, 父母欲嫁之, 不從。 年三十, 其夫死, 父母又欲嫁之, 又不從。 洪州人監務李仲贇妻林氏, 早喪夫守節, 母歿守墳三年。 少監朴孟文妻趙氏年三十九夫歿, 守墳三年, 母歿又守墳。 全羅道
              全州人幼學崔以源妻李氏, 年十八夫死, 請于父母, 葬家側。 家甚貧, 賣貲産以供朝夕, 終三年後, 父母欲奪志, 日已定, 亡走舅姑家, 終守其節。 及第金九淵妻李氏, 年二十六夫歿, 居于近墓之地, 朔望必親祭, 隨母居十三年, 不進酒肉, 或時製襪, 燒于墓前, 如事存焉。 南原人戶長梁佃妻, 年二十八夫歿, 父母欲嫁之, 以誓自守, 不食魚肉葷菜。 潭陽人學生崔有龍妻, 年四十四。 歲戊辰倭寇大至, 有龍赴內廂防禦, 妻携二幼子, 匿巖下草莽中, 賊刦欲淫之, 固拒不從, 賊以槊刺殺之。 適隣人匿其傍, 見而哀之, 賊退收屍而葬。 濟州人中樞院副使李沈妻文氏, 年十九而嫁, 居三年, 沈如京, 無子獨居。 沈歿, 欲娶者多, 固守其節。 旌義人職員石阿甫里介妻無命, 年二十而嫁, 居九年夫死, 無子無父母奴隷, 甘心窮餓, 求婚者衆, 終不改節。 慶尙道
              慶州人茶房別監余伯壎妻尹氏年十九, 夫死無子, 又無奴僕, 家甚貧, 朔望親奠, 號泣終制。 其母欲奪志, 亡走舅姑家, 以全其節, 後服舅喪三年不怠, 至今奉祀。 黃海道
              谷山人知郡事李台慶妻姜氏年二十九, 台慶歿, 三年後四時祭享必誠。 判事曹允明欲娶之, 斷其髮不從。 象山君之子姜鎭又欲娶之, 及門亡匿, 又斷其髮, 親屬屢禁, 卽如京, 久之乃還, 供時祭如舊。 平安道
              陽德人幼學尹元常母, 年三十二夫死, 服喪三年, 每遇朔望祭, 不離墳側哀號。 有六子皆幼, 身親薪水之勞, 零丁獨居, 母與親族强欲奪之, 固拒之, 養姑二十年至孝, 姑歿斬衰三年。 撫山人記官乙奉母, 年三十三夫死, 喪三年畢。 母與親族欲奪志, 不從。 母年八十九, 奉養益虔。 夫死二十年, 每遇忌日, 輒被髮痛哭。 慶州訓導官尹統, 方在孩提父死, 及長, 每以不及事父爲恨, 事祖父如事父。 閔祖父年老, 侍側日短, 辭職歸, 晨昏定省, 常不離側, 奉養務適意。 及歿, 哀號不已, 廬墓傍, 蔬食二年, 時祭盡誠敬, 事之如生焉。" 命下吏曹。
地名: 蔚山 (慶尚道, 都護府)
年: 1429.0

○刑曹啓: "蔚山人私婢禿莊, 打殺其主, 律該凌遲處死。" 從之。
地名: 蔚山 (慶尚道, 都護府)
年: 1440.0

○刑曹啓: "全羅道
              珍山囚私奴長命、全州囚私奴金元生、濟州囚私奴光龍、平安道
              定州囚官奴徐彦, 竝三犯竊盜; 忠淸道
              礪山囚戶長文繡、慶尙道
              蔚山囚良女方兀歐殺人, 請竝依律處絞。" 皆從之。
地名: 蔚山 (慶尚道, 都護府)
年: 1456.0

○傳(曹)
                〔旨〕
              刑曹, 放司律院廳直定役車仲生、金得成、草之梁充軍河住持、鴻山安置安貴夫、忠淸道內廂充軍李吾乙麻、全羅右道充軍崔中、南海流裵時介、安置今古音龍、庭爐干定役林聰、鹽浦充軍方仲培、合浦庭爐干定役吾乙麻大、薺浦充軍崔禿衆、平海充軍林自知、安州庭爐干定役智孝根、從浦合排定役克愼、江界流仲孫、上土合排定役張祿、嘉山流僧雪祐、生陽日守定役方致正、長洞合排定役吳大山、安景ㆍ慈城充軍金龍浪、城浦充軍魯變、金郊日守定役崔訥金ㆍ金玉孫ㆍ崔於山ㆍ林孟敬、敬天日守定役僧惠明、安城日守定役金仁、龍泉日守定役白將軍、岊嶺日守定役申上佐。 傳旨義禁府, 放龜城官奴永屬張得流ㆍ朴根生ㆍ白存者ㆍ安吾乙未同、嘉山入居奴於里大、金巖日守定役性仇之ㆍ豆乙彦ㆍ金仲生ㆍ韓貴珍、寶山日守定役趙永之ㆍ末之ㆍ車於里大ㆍ朴莫山ㆍ金元柱ㆍ上左於末知、安城日守定役凡安ㆍ全莫同ㆍ金吾乙未同ㆍ金將軍ㆍ末訖若ㆍ老光應ㆍ金尹萬ㆍ金石、岊嶺日守定役梁和上ㆍ洪賚ㆍ上左莫同ㆍ內隱達ㆍ宋松莫山ㆍ李貴中、敬天日守定役李澄ㆍ朴春生ㆍ趙俊生ㆍ朴松衆
              伊ㆍ守丁、金郊日守定役李生ㆍ裵仲夫ㆍ田祿守ㆍ崔貴ㆍ奉得龍ㆍ內隱生ㆍ小知ㆍ鐵山ㆍ申小生ㆍ仍邑金、興義日守定役元得龍ㆍ金石同ㆍ孫者古未ㆍ長敬山
              守ㆍ亡應知、洞仙日守定役姜田中ㆍ夫今音同ㆍ莫同ㆍ金莫生、龍泉日守定役仇叱同、黔毛浦充軍守叱仇未ㆍ於里同、玉浦充軍徐莫三、法聖浦充軍曺白同、蔚山內廂充軍吾乙麻知、所江充軍崔善敬ㆍ洪山、廣巖充軍金者斤同ㆍ張生、司律院廳直定役金仲富ㆍ韓知ㆍ洪延。
地名: 蔚山 (慶尚道, 都護府)
年: 1457.0

○傳旨刑曹曰: "靈光永屬婢仲非, 賜都承旨曺錫文, 延安永屬婢德非、古阜永屬婢召史, 賜右議政姜孟卿; 昆陽永屬婢莫今, 賜雲城府院君
              朴從愚; 任實永屬婢心水, 賜領中樞院事尹師路; 平壤永屬婢性德、梁玉妹厚存, 賜坡平君
              尹巖; 安邊永屬婢於應伊、濟州永屬婢栢州, 賜花川君
              權恭; 靈光永屬婢松伊, 賜前判中樞院事李季甸; 稷山永屬婢梅花、李石貞妾女小非, 賜判中樞院事李澄石; 玉果永屬婢春月、成勝妾女性今, 賜左贊成申叔舟; 咸興永屬婢銀非, 賜右贊成黃守身, 文化永屬婢玉今、友直女子無心, 賜判中樞院事權擥; 李澄玉妾女哲今, 賜判書韓明澮, 靈光永屬婢玉京, 賜判書權蹲; 忠州永屬婢未致, 賜判書洪達孫; 閔伸妾女玉眞, 賜知中樞院事朴薑; 高山永屬婢欣加伊、李老女諫非, 賜都節制使楊汀; 永興永屬婢矢靡他、梁玉妹閑存, 賜都節制使洪允成; 咸安永屬婢小非、成勝妾女玉童, 賜判書朴元亨, 吉州永屬婢寶今、金尙忠女子尙非, 賜參判具致寬; 大興永屬婢於屯、李老女子李非, 賜前大司憲崔恒; 珍島永屬婢召史、趙完珪妾女玉今, 賜判內侍府事田畇; 錦山永屬婢召史, 賜前提學尹士昀; 權自愼妾女未致, 賜府尹柳洙; 吉州永屬婢定非、兪應孚妾女還生, 賜同知中樞院事奉石柱; 雲峯永屬婢奇德、李末生女子石非, 賜府尹康袞, 牙山永屬婢寶德, 賜都節制使柳河; 康津永屬婢若非, 賜觀察使元孝然; 蔚山永屬婢欣德, 賜中樞崔濡; 全州永屬婢漢非, 賜參判黃孝源; 金海永屬婢祿只, 賜左承旨尹子雲; 結城永屬婢於屯, 賜右承旨韓繼美; 權策妹召史, 賜參議曺孝門; 長連永屬婢延香, 賜右副承旨金礩; 博川永屬婢者斤伊, 賜參議權愷; 江界永屬婢全伊, 賜提學鄭守忠; 婢順非, 賜上護軍柳溆; 南原永屬婢吳非, 賜判事柳泗; 金堤永屬婢內隱非, 賜大護軍安慶孫; 泗川永屬婢永老, 賜上護軍趙得霖; 錦山永屬婢小斤伊, 賜副正洪順孫; 眞寶永屬婢春伊, 賜節制使郭連城, 康津永屬婢內隱伊, 賜前護軍崔潤。"
地名: 蔚山 (慶尚道, 都護府)
年: 1458.0

○辛巳/司憲府啓: "蔚山郡事鄭贍, 多帶額外奴婢馬匹, 幷聚無賴之徒, 貽弊民間。 且如代納貢物、徵贖橫斂米布等物, 公然轉輸, 至於橋子棺槨, 無不造作, 請鞫之。" 從之。
地名: 蔚山 (慶尚道, 都護府)
年: 1460.0

○兵曹啓: "諸道諸驛革丞置察訪, 或幷一二三四道爲一道。 然驛路遼遠, 不得以時巡視。 且乘馹往來者, 謂爲一道, 不計遠近, 馳過數日程, 人馬俱困, 其弊不貲。 請以京畿及下三道諸驛量遠邇分道, 以京畿
              重林道所管仁川府
              重林驛ㆍ慶新驛、衿川縣
              盤乳驛、陽川縣
              南山驛、通津縣
              種生驛、富平府
              金輪驛、安山郡
              石谷驛, 同化道所管水原府
              同化驛ㆍ靑好驛ㆍ長足驛、南陽府
              海門驛、陽城縣
              加川驛、安城郡
              康福驛, 良才道所管衿川縣
              良才驛、廣州
              樂生驛、龍仁縣
              駒興驛ㆍ金嶺驛、竹山縣
              佐賛驛ㆍ分行驛、利川府
              阿川驛ㆍ吾川驛、陰竹縣
              留春驛ㆍ無極驛, 摠二十三驛合爲一道, 稱京畿左道, 以京畿左道察訪掌之。 忠淸道
              成歡道所管稷山縣
              成歡驛、天安郡
              新恩驛ㆍ金蹄驛、木川縣
              延春驛、淸州
              長命驛, 日新道所管公州
              日新驛ㆍ廣程驛ㆍ唯鳩驛ㆍ丹平驛ㆍ敬天驛、連山縣
              平川驛, 增若道所管沃川郡
              增若驛ㆍ加禾驛ㆍ土禾驛ㆍ順陽驛ㆍ化仁驛、懷德縣
              田民驛、永同縣
              會同驛、報恩縣
              原巖驛ㆍ含林驛、黃澗縣
              新興驛, 栗峯道所管燕岐縣
              金沙驛, 摠二十二驛合爲一道, 稱成歡道, 以增若道察訪掌之。 利仁道所管十驛、金井道所管十二驛、時興道所管五驛, 稱利仁道, 以本道察訪仍舊掌之。 栗峯道所管淸州
              栗峯驛ㆍ雙樹驛ㆍ猪山驛、鎭川縣
              台郞驛ㆍ長楊驛、文義縣
              德留驛、淸安縣
              時化驛, 連原道所管忠州
              連原驛ㆍ丹月驛、延豐縣
              安富驛ㆍ新豐驛、陰城縣
              用安驛ㆍ坎原驛、槐山郡
              仁山驛, 黃江道所管淸風郡
              黃江驛ㆍ水山驛ㆍ安陰驛、丹陽郡
              長林驛ㆍ令泉驛、永春縣
              吾賜驛、堤川縣
              泉南驛, 摠二十七驛合爲一道, 稱栗峯道, 以京畿、忠淸右道察訪掌之。 全羅道
              獒樹道所管二十五驛內, 南平縣
              廣里、吾林兩驛割屬永保道, 永保道所管二十驛內, 長城縣
              (丹嚴驛)
                  〔丹巖驛〕
                
              、茂長縣
              靑松驛割屬蔘禮道。 慶尙道
              安奇道所管寧海府
              寧陽驛ㆍ柄谷驛、盈德縣
              酒登驛ㆍ南驛, 長守道所管淸河縣
              松羅驛、興海郡
              望昌驛、迎日縣
              大松驛、長鬐縣
              大峯驛、慶州
              朝驛ㆍ六驛, 黃山道所管慶州
              奴谷驛ㆍ仇於驛、蔚山郡
              富平驛ㆍ肝谷驛, 摠十四驛合爲一道, 稱松羅道, 新置察訪掌之。 幽谷道所管十九驛、長守道所管十二驛合爲一道, 稱長守道, 以本道察訪仍舊掌之。 金泉道所管十六驛、沙斤道所管十五驛合爲一道, 稱沙斤道, 以本道察訪仍舊掌之。 召村道所管二十五驛、自如道所管十三驛合爲一道, 稱召村道, 以本道察訪仍舊掌之。 黃山道所管十驛、省峴道所管十五驛合爲一道, 稱黃山道, 以本道察訪仍舊掌之。 昌樂道所管七驛、安奇道所管十二驛, 合爲一道, 稱安奇道, 以本道察訪仍舊掌之。" 從之。
地名: 蔚山 (慶尚道, 都護府)
年: 1464.0

○先是, 江城君
              奉石柱婢夫金末生居忠州, 受蔚山貢吏米布, 私自用之。 其吏與石柱之奴訴於石柱。 石柱欲徵米布於末生, 乃誑言曰: "其米布本我之物, 而汝自用之。" 奪末生船, 授其伴人朴根。 後末生還偸其船, 移置注乙浦久之, 卒參判李延孫妻尹氏聞此船無守者, 使奴取之, 送到龍山江, 朴根偵知而尋之, 拿守船者二人告石柱。 石柱又遣伴人往尹氏第, 捕其持船去者, 歐之有傷。 且曰: "吾船載鹽四十石、大木二條, 汝置何處乎?" 告刑曹而訟之。 尹氏憤之, 遂上言曰: "無主船流過家前, 家奴取之, 石柱遣人搜捕女家, 侵凌之至, 子女驚惑, 不勝痛憫。" 命招石柱, 令永順君
              溥、戶曹判書金國光問之, 石柱答曰: "捕得盜船者, 不敢不歐。" 遂言失船復得之由。 命留石柱于忠勳府直房, 命永順君
              溥、戶曹判書金國光鞫石柱溥等拿問(朴垠)
                  〔朴根〕
                
              、金末生等以啓曰: "石柱本以詭計, 取船於末生, 又以威力侵凌於尹氏。 又誣船上有載物, 冒訴於刑曹。" 上御忠順堂, 召溥、國光, 仍招石柱傳曰: "汝之船有人取去而捕之, 則何不付官而私自縛歐乎? 刑賞出於人君, 汝擅刑賞之權乎? 李延孫妻中宮姉妹, 汝何遣人搜捕於其家乎? 且其船之所出, 又何不正乎? 汝以予之功臣, 不能遵奉國憲, 屢觸罪網, 以辱盟主, 於汝心安乎? 汝前爲處置使有犯贓醜聲, 其時朝論紛然, 汝何不有愧於心乎? 前者予作木瓜聯句以警汝, 汝今忘耶?
                【聯句曰, "木瓜樹帶含憤蜂, 泥昏智蓄欲富翁。" 蓋譏石柱不學而營産也。】
               汝恃其功臣耶? 汝若如此犯憲不已, 則削汝於勳籍, 黜汝於勳府, 亦在予處置, 汝何不懼耶? 今日之事, 予不付之有司而召問於政院, 欲不彰汝之過也。 汝乃予少年相知, 且爲功臣, 汝雖有罪, 予何心罪汝?" 玉音丁寧不已, 石柱猶不服罪, 言頗不遜。 上怒曰: "予之敎汝, 無所不至, 汝何反出怨言歟? 甚矣汝之無恥也? 汝面上裹牛皮幾重乎? 汝決不可立於朝廷也。" 有頃命出, 傳于吏曹, 奪石柱告身, 下朴根、金末生于義禁府更鞫之。 上謂都承旨盧思愼曰: "如石柱之輩, 用之何處? 朝中亦有如此一二輩, 予將不用之矣。" 良久, 國光等乃退。 石柱性貪鄙, 求富無厭, 自爲功臣, 惟務貨殖, 所爲多不法。
地名: 蔚山 (慶尚道, 都護府)
年: 1473.0

○刑曹三覆啓: "蔚山囚奴命吉、機張囚奴檢察, 刦金仲陽家强盜, 罪律該斬不待時。 依受敎, 妻子永屬邊邑奴婢。" 從之。
地名: 蔚山 (慶尚道, 都護府)
年: 1474.0

○傳旨刑曹: "放典獄廳直定役李仁春、律學廳直定役孟有才ㆍ韓內隱山ㆍ朴得金ㆍ朴乙生ㆍ崔豆乙萬ㆍ金自新ㆍ金今同ㆍ仁萬ㆍ姜自山ㆍ宋云山ㆍ趙巨乙吾未ㆍ金今音勿ㆍ全未同ㆍ全珍ㆍ李元吉ㆍ張赤擧烟ㆍ金守山ㆍ孔哲山ㆍ金義ㆍ孔石伊ㆍ朱山ㆍ李莫同、藥房徒年定役金貴全、刑曹皂隷定役韓承重、驪州充軍洪今生、月串充軍李仲山、井浦充軍北間ㆍ白山ㆍ金敬、 坡州徒年定役李叔武ㆍ李次仲、漣川徒年定役任址、坡州充軍崔山、海州永屬僧學空、鳳山充軍姜牛叱ㆍ同徒年定役宋自貞ㆍ付處田吉甫、瓮津充軍李祐、信川充軍金尙勇ㆍ羅叔明、吾叉浦充軍金南守ㆍ徐孟孫ㆍ金致和ㆍ金誌、遂安充軍韓孝順、長淵徒年定役張末生、龍媒梁充軍李同ㆍ李末同、許沙浦充軍金孝榮ㆍ金孝元、瑞興充軍崔植、廣巖梁充軍金孝民ㆍ金上佐、黃州充軍李永山、海州充軍崔莫同ㆍ金尙、江陵烽火干定役安好之、昌城流金仲珍、渭源充軍田萬ㆍ官奴定屬李春今ㆍ定役李守知、肅川定役朴山、中和定屬金巨勿ㆍ宋石柱、龍川定役婢召史、義州定役金嚴同ㆍ金莫同ㆍ黃有丁ㆍ李卵同ㆍ定屬石山、熙川流朴波迴、龍崗定役吳敏正ㆍ僧義公、龜城充軍方玉仇知、寧邊充軍金義文ㆍ李自義ㆍ得夫ㆍ權永通ㆍ金丁ㆍ全以善ㆍ付處李念佛、江界流小莫同、鐵山充軍崔仲文、蔚山充軍朴元進、唐津充軍鄭仁和、昆陽充軍僧學官、寧海充軍文玉同ㆍ朴永山ㆍ李善同ㆍ郭石同ㆍ李壽生、咸昌定役行眞僧戒守、長鬐充軍姜處賓、泗川充軍金自溫、丑山浦充軍朴潤德、固城流今音同、珍島流琴永、泰仁充軍姜自延、突山浦充軍白宗、扶安永屬良女繼石、珍島永屬今音同、萬頃永屬婢永非、黔毛浦充軍崔閏正、羣山浦充軍金同叱三、旌義定役韓仇叱金ㆍ韓恠祿ㆍ韓恠中、康津流金鼎鉉、永興定役嚴守明、穩城定役朴春生ㆍ韓永實ㆍ姜乙巳ㆍ朴德金ㆍ申自平ㆍ崔田己ㆍ朴元忠。"
地名: 蔚山 (慶尚道, 都護府)
年: 1507.0

○三公及府院君以上禮曹、兵曹堂上, 會議金駿孫書啓倭奴事, 啓曰: "熊川、東萊、蔚山恒居倭人, 越關限者, 人人自相歐詰, 勿禁事及薺浦、釜山兩鎭兵馬酌定事, 令兵曹磨鍊節目。 當初來接倭人, 薺浦則三十戶, 釜山則二十戶, 鹽浦則十戶定約, 而非徒其倭人子孫, 他倭亦多來接, 其徒日繁, 勢將難容, 其元定戶外刷還事, 令禮曹通諭于島主。 密陽國屯田耕種役軍, 除軍士, 許民幷耕事, 令戶曹施行。"

○憲府請更遣秩高剛明朝官, 推金克塊, 竝推趙元紀。
                【克塊以慶尙左道節度使病, 在蔚山聞遞任, 急還本營, 使軍吏及奴婢, 輸營穀三百餘石, 載船以送。 事狀明著, 而干證人等, 飾詐不服。 元紀以敬差官, 不能窮推得情, 故有是啓。】
地名: 蔚山 (慶尚道, 都護府)
年: 1509.0

○癸丑/御朝講。 掌令李自華曰: "洪景舟責免本職, 而反陞授判中樞。 判中樞, 西班一品也, 烏在其責免之意? 請命改正。 釜山浦僉使申恭, 本無識見, 用心貪汚。 成順童, 亦無賢能, 倭奴與士卒, 必不畏服。 幷速改正。" 上曰: "南方將有倭變, 故以堂上差遣事, 大臣建議, 而人物不足, 故以此輩擬望耳。" 領事朴元宗曰: "臺諫所啓甚當。 近倭奴凌慢我國, 故欲以堂上嚴威鎭服之。 名爲堂上, 而若不廉靜, 則彼倭奴, 何有所畏服乎? 今僉使申恭, 前爲繕工正, 多行不法, 成順童, 年老而無前程, 必不廉潔, 莫若以堂下官擇差也。 今武士如尹熙平、李公遇雖存, 不可虛內而盡除邊將也, 以僉正、副正, 擇差爲便。" 上曰: "以堂上、堂下官交差, 亦予初意也。 申恭等若不合邊將, 則改差。" 朴元宗曰: "熊川縣監曺潤孫, 有名望武臣, 若兵水使有闕, 則當以此輩注擬。 大抵邊將, 不可不儲養。 若人物可當, 則僉正以上, 可陞爲堂上。 成宗朝陸閑, 以司醞令, 爲堂上矣。" 正言崔命昌曰: "今數易邊將, 而亦不得其人, 則其往來之弊, 豈其少哉? 平海郡守李琬, 亦有名武士, 與蔚山郡守, 職次相當, 相換爲便。" 元宗曰: "部民告訴, 此實薄風。 祖宗朝使不得告訴, 世祖特許之。 於是官奴輩, 告其守令, 所犯守令, 無所措手足。 大抵守令有不法, 則臺諫聞而彈駁, 觀察使聞而貶黜, 不必令民告訴也。 今若不禁, 則弊將不救。 請痛懲。 今延安府前, 多有樹木, 皤腹老夫, 多聚樹下, 論議守令事, 輒上京告訴。 金海亦有此風, 其漸不可長。 當問大臣立法。"

○傳曰: "曺潤孫等陞堂上事, 今日經筵左右大臣, 皆以爲不可, 予意亦以爲然。 無備禦之方, 而先以堂上差遣, 則倭人性本多疑, 豈無疑惑? 鎭服倭奴在人, 而不在堂上。 蔚山有兵、水使之營, 而守令、萬戶, 亦皆堂上, 則一郡之中, 官職果無等級。 且熊川、東萊等官, 若不賢則已, 如其可用, 則未經箇滿而先遞之, 亦似不可。 其議于三公與府院君以上。"
地名: 蔚山 (慶尚道, 都護府)
年: 1513.0

○初兵曹及防禦體察使, 欲移蔚山水營于釜山浦, 令觀察使宋千喜、兵使成秀才、水使金良弼, 審形勢詳度便否以啓, 千喜等以爲, 移鎭便。 及是兵曹移文于觀察使韓亨允。
                【亨允代千喜爲監司。】
              
              亨允啓曰: "倭船若一時竊發, 或侵水營, 或侵各浦, 使不得相救, 則釜山距丑山, 幾十四息程, 勢不及救, 各浦亦竝無城子, 無由應援。 釜山城中狹隘, 水營元軍甚多, 容處爲難。 馬島歲遣船雖減, 深處通信倭人尙多。 竝令薺浦接對, 則勢不可支, 不得已分泊釜山, 則船隻尺量時, 水使親之, 非徒有乖事體, 使彼詳知主將所在處虛實, 亦甚不便。 且水營奴婢數多, 一時移鎭, 無一畝田地, 必至逃散, 不可輕擧。"

○丁未/御朝講。 臺諫啓金黃、邊脩、趙英傑、羅楫、雲水君等事, 不允。 同知事張順孫曰: "當倭人往來時, 薺浦若不能獨支對接, 則釜山浦, 不得已移設矣。" 領事金應箕曰: "慶尙左道水營, 今在開雲浦矣, 臣意釜山浦不可移也。 屯田五十餘石播種之地, 奴婢六十餘口, 此營之所有也。 在蔚山無弊, 而遽移釜山浦, 則二城修築, 尤不可。 奴婢六十餘口, 何能往來百里, 而事其農業乎? 以各司奴婢相換, 尤所不可。 當初主將, 不可在於倭人往來初程之處, 故移水營于開雲浦矣。 今設使倭人, 多數出來, 則薺浦、釜山浦兩路, 皆可接對, 釜山浦斷不可移也。 當初水營, 置于開雲浦者, 以主將居中而處置故也。 今何遽改?" 獻納金正國曰: "今所謂倭人, 若多出來, 則可以對接之語, 尤非矣。 此乃國家大議, 不可輕易。" 應箕曰: "今若指對馬島主, 爲有罪, 則不可加數對接, 若未能指爲有罪, 而終輸誠款, 則盛親雖不可厚待, 島主終不可不厚。 頃聞使送倭奴語勢, 以朝廷禁特送不對接事, 深爲未便云。 申叔舟, 我國名臣, 其臨終, 以南方事啓達, 其爲遠慮至矣。 今島主雖死, 其子之請, 亦不可不從。 今來對馬島主特送所請, 第一條乃復入三浦舊居。 臣答曰: ‘爾徒之始居三浦, 乃以爾徒之請, 托以捉魚, 故只許六十戶。 厥後滋蔓, 而我國不能還入送, 爾等背恩忘德甚矣。 今不可轉啓, 勿更開口。’ 彼乃叩頭謝焉。" 傳曰: "知道。"
地名: 蔚山 (慶尚道, 都護府)
年: 1533.0

○甲戌/憲府啓曰: "廢朝時作弊之人, 罪犯雖重, 累歷年紀, 蕩滌猶可言也, 秦石中、李仇豆金、金壽命、金玉同等,
                【潛囑倭人納金者也。】
              被罪不多年, 皆蒙量移之恩。 其時臺諫累日論啓, 今也永被放還, 殊無懲惡之意, 請勿放。" 諫院啓曰: "前蔚山郡守黃汝獻, 在任時, 貪饕無忌, 非徒使官庫一空, 以守令多買本郡人奴婢, 又潛誘鄕人及才人、白丁, 接置本家, 潛隱役使, 又籍錄民間大牛, 托贈同鄕相交之人, 公然以官價抑買, 而給之, 及其遞來也, 以術還奪其牛, 如釜鼎雜物, 類此頗多。 且以守令造鄕家時, 赭盡胎峯及鄕人墳墓松木, 無所忌憚, 多役本郡工匠, 如營公廨。 又以術漁奪民田, 不知紀極。 在官在鄕, 俱害於民, 請推考痛治。" 答府曰: "此人等皆功臣。 當初若功減, 則不至於流, 而以其罪重, 不可功減云, 故流之耳。 其後因其上言, 而量移之, 今又與大臣議而放之, 故不允。" 答院曰: "黃汝獻事, 依啓。"